Bfn-sakeman geskiet, beroof | Netwerk24
Deur Kaydene Davids 10 Julie 2020 14:36
Vyf mans het Jan Smit (65), eienaar van Triprod in Harveystraat, wat in veevoer spesialiseer, en 'n veiligheidswag, Isaac (sy van is nie aan Netwerk24 bekend nie), omstreeks 18:45 aangeval en vasgebind.
Smit is in die bolyf geskiet en die rowers het met 'n onbekende bedrag geld gevlug.
Die veiligheidswag se gesig is geswel, maar hy het nie ernstige beserings in die aanval opgedoen nie.
Volgens Ian Smit gaan dit onder omstandighede "oukei" met sy pa en is hy positief ná die aanval.
"Hulle het die kluis se sleutels geëis, alles gevat wat hulle kon en in die proses is my pa geskiet voordat hulle gevlug het."
Ian sê nadat die mans gevlug het, het die veiligheidswag homself losgewikkel en ook sy pa losgemaak.
Hy het hom ook intussen na die winkel gehaas omdat sy pa nie sy oproepe beantwoord het nie en op sy gewonde pa afgekom.
Die nooddienste is ontbied, waarna sy pa gestabiliseer en hospitaal toe geneem is.
"Ek is geskok, teleurgesteld. Dit is moeilik om te aanvaar wat met Pa gebeur het, maar dít is nou die realiteit van ons land. Dit is hoe dit is."